CELEX: 32014D0059
Language: sk
Date: 2014-02-05 00:00:00
Title: 2014/59/EÚ: Rozhodnutie Komisie z  5. februára 2014 o požiadavkách na bezpečnosť, ktoré musia spĺňať európske normy pre spotrebiteľské laserové výrobky podľa smernice Európskeho parlamentu a Rady 2001/95/ES o všeobecnej bezpečnosti výrobkov  Text s významom pre EHP

6.2.2014   
            
            
               SK
            
            
               Úradný vestník Európskej únie
            
            
               L 36/20
            
         
      ROZHODNUTIE KOMISIE
   
   z 5. februára 2014
   o požiadavkách na bezpečnosť, ktoré musia spĺňať európske normy pre spotrebiteľské laserové výrobky podľa smernice Európskeho parlamentu a Rady 2001/95/ES o všeobecnej bezpečnosti výrobkov
   (Text s významom pre EHP)
   (2014/59/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (1), a najmä na jej článok 4 ods. 1 písm. a),
   keďže:
   
               (1)
            
            
               Predpokladá sa, že výrobky, na ktoré sa vzťahuje smernica 2001/95/ES a ktoré sú v súlade s vnútroštátnymi normami, ktorými sa transponujú európske normy vypracované v súlade s uvedenou smernicou, sú bezpečné, pokiaľ ide o riziká, na ktoré sa dané normy vzťahujú.
            
         
               (2)
            
            
               Európske normy sa musia vypracúvať na základe požiadaviek na bezpečnosť, ktoré majú zaistiť, aby výrobky, ktoré týmto normám vyhovujú, spĺňali všeobecnú požiadavku na bezpečnosť podľa článku 3 smernice 2001/95/ES.
            
         
               (3)
            
            
               Laserové výrobky, najmä ručné laserové ukazovadlá na batérie, ktoré predstavujú riziko poškodenia zraku a pokožky, sa stali bežne dostupnými pre spotrebiteľov.
            
         
               (4)
            
            
               V súčasnej európskej norme pre laserové výrobky (EN 60825-1:2007: Bezpečnosť laserových zariadení. Časť 1: Klasifikácia zariadení a požiadavky) sa stanovuje, že nebezpečnosť laserových výrobkov sa musí posúdiť a že tieto výrobky sa musia označiť vhodnými varovnými štítkami a musí k nim byť priložený návod na použitie, ktorý obsahuje všetky relevantné informácie o bezpečnosti. Splnenie tejto normy však nezaručuje, že používanie laserového výrobku je pre spotrebiteľov bezpečné.
            
         
               (5)
            
            
               V súčasnosti existuje všeobecný konsenzus, že laserové výrobky zodpovedajúce triedam 1, 1M, 2 a 2M klasifikácie zavedenej normou, ktorá sa uvádza v odôvodnení 4, sa môžu považovať za bezpečné pri ich používaní spotrebiteľmi (za predpokladu, že vystavenie laserovému žiareniu sa v prípade výrobkov zodpovedajúcich triedam 1M a 2M neuskutočňuje pri použití optických prístrojov). Pre laserové výrobky iných tried to však neplatí.
            
         
               (6)
            
            
               Európske normy by mali byť vypracované tak, aby nebránili technickým inováciám. Z tohto dôvodu by žiadna z noriem týkajúcich sa laserových výrobkov nemala úplne zakázať žiadny výrobok, pokiaľ sa výrobky môžu používať bezpečne, s prihliadnutím na skutočnosť, že akékoľvek poškodenie očí alebo pokožky, či už zvratné, alebo nezvratné, nie je kompatibilné s vysokou úrovňou ochrany zdravia a bezpečnosti spotrebiteľov.
            
         
               (7)
            
            
               Preto je vhodné stanoviť požiadavky na bezpečnosť spotrebiteľských laserových výrobkov, aby bolo možné predložiť európskym normalizačným orgánom žiadosť o vypracovanie novej alebo zmenu súčasnej európskej normy.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Výboru pre všeobecnú bezpečnosť výrobkov,
            
         PRIJALA TOTO ROZHODNUTIE:
   Článok 1
   Vymedzenie pojmov
   Na účely tohto rozhodnutia:
   
               1.
            
            
               „spotrebiteľským laserovým výrobkom“ sa rozumie akýkoľvek výrobok alebo súbor súčastí, ktorý:
               
                           a)
                        
                        
                           je určený pre spotrebiteľov alebo ho môžu za podmienok, ktoré možno rozumne predpokladať, pravdepodobne používať spotrebitelia, aj keď im nie je určený, a
                        
                     
                           b)
                        
                        
                           je laserom alebo laserovým systémom alebo zahŕňa laser alebo laserový systém a počas jeho prevádzky môže dôjsť ku kontaktu s laserovým žiarením;
                        
                     
         
               2.
            
            
               „spotrebiteľským laserovým výrobkom pútajúcim pozornosť detí“ sa rozumie spotrebiteľský laserový výrobok, ktorý:
               
                           a)
                        
                        
                           sa svojím tvarom alebo dizajnom podobá akémukoľvek predmetu, ktorý sa všeobecne považuje za predmet pútajúci pozornosť detí alebo ktorý je určený na používanie deťmi, alebo
                        
                     
                           b)
                        
                        
                           má akýkoľvek iný znak alebo charakteristiku, ktoré nie sú nevyhnutné na fungovanie výrobku a ktoré môžu pútať pozornosť detí;
                        
                     
         
               3.
            
            
               „poškodením očí alebo pokožky“ sa rozumejú akékoľvek účinky laserového žiarenia škodlivé pre štruktúru alebo funkciu očí alebo pokožky, či už zvratné, alebo nezvratné.
            
         Článok 2
   Požiadavky na bezpečnosť
   Požiadavky na bezpečnosť, ktoré musia spĺňať európske normy pre spotrebiteľské laserové výrobky podľa smernice 2001/95/ES, sú tieto:
   
               1.
            
            
               spotrebiteľské laserové výrobky pútajúce pozornosť detí nesmú spôsobovať poškodenie očí ani pokožky v prípade vystavenia laserovému žiareniu, ku ktorému môže dôjsť pri akomkoľvek spôsobe používania výrobku vrátane dlhodobého zámerného vystavenia pri použití optických prístrojov;
            
         
               2.
            
            
               všetky ostatné spotrebiteľské laserové výrobky nesmú spôsobovať poškodenie očí ani nezámerné poškodenie pokožky v prípade vystavenia laserovému žiareniu, ku ktorému môže dôjsť pri bežnom alebo rozumne predvídateľnom používaní výrobku vrátane krátkodobého náhodného alebo neúmyselného vystavenia laserovému žiareniu. Akékoľvek zámerné poškodenie pokožky spôsobené spotrebiteľskými laserovými výrobkami nesmie byť v rozpore s vysokou úrovňou ochrany zdravia a bezpečnosti spotrebiteľov;
            
         
               3.
            
            
               zhoda s bodmi 1 a 2 sa dosahuje technickými prostriedkami;
            
         
               4.
            
            
               ak by k vystaveniu laserovému žiareniu z výrobkov zodpovedajúcich výrobkom uvedeným v bode 2, ktoré má za následok poškodenie očí alebo pokožky, mohlo dôjsť za iných podmienok používania, ako sú tie, ktoré sa uvádzajú v bode 2, musia byť tieto výrobky označené zodpovedajúcimi varovnými štítkami a musí k nim byť priložený návod na použitie, ktorý obsahuje všetky relevantné informácie o bezpečnosti.
            
         Článok 3
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 5. februára 2014
      
         
            Za Komisiu
         
         
            predseda
         
         José Manuel BARROSO
         
      
   
   
      (1)  Ú. v. ES L 11, 15.1.2002, s. 4.